Mário Centeno għada ser jibda l-mandat tiegħu bħala President tal-Grupp tal-Euro, minflok Jeroen Dijsselbloem li kien ilu jservi f'dik il-pożizzjoni mill-2013. Centeno ġie elett President tal-Grupp tal-Euro mill-ministri għall-finanzi taż-żona tal-euro fl-4 ta' Diċembru 2017, għal mandat ta' sentejn u nofs. Ninsab ferm motivat biex nieħu r-riedni tal-Grupp tal-Euro. Għandna tieqa ta' opportunità unika biex insaħħu l-unjoni monetarja, u b'hekk il-munita komuni tagħna ssir tiflaħ aktar għal kriżijiet fil-ġejjieni. Ir-responsabbiltà tagħna hi li nwettqu u li nissodisfaw l-aspettattivi taċ-ċittadini tagħna. Ser nagħmel ħilti kollha biex inwassal għall-kunsens meħtieġ. Nixtieq ukoll nirringrazzja lil Jeroen Dijsselbloem għat-tmexxija soda tiegħu fil-Grupp tal-Euro fi żmien meta ż-żona tal-euro għaddiet minn prova diffiċli Is-Sur Dijsselbloem qal: " Iż-żona tal-euro hija f'qagħda ħafna aħjar issa milli fl-2013. Għandna tkabbir ekonomiku fil-pajjiżi kollha, il-qgħad qed jonqos u l-finanzi pubbliċi qegħdin fuq bażi aktar soda. Ittieħdu passi deċiżivi biex tissaħħaħ l-unjoni monetarja, b'mod partikolari l-unjoni bankarja. Nixtieq nawgura kull suċċess lil Mário Centeno fir-rwol il-ġdid tiegħu bħala l-President tal-Grupp tal-Euro. Fl-okkażjoni tal-konsenja tal-mandat tal-Presidenza tal-Grupp tal-Euro u biex titlesta t-tranżizzjoni tal-kompiti, is-Sur Dijsselbloem u s-Sur Centeno kellhom laqgħa ta' ħidma fejn iddiskutew ukoll l-aġenda tal-Grupp tal-Euro. Mário Centeno huwa l-ministru għall-finanzi tal-Portugall, u nħatar f'din il-pożizzjoni fl-2015. L-ewwel laqgħa tal-Grupp tal-Euro taħt il-presidenza tas-Sur Centeno ser issir fi Brussell fit-22 ta' Jannar 2018. Dwar il-Grupp tal-Euro Il-Grupp tal-Euro huwa korp informali fejn il-ministri mill-istati membri taż-żona tal-euro jiddiskutu kwistjonijiet relatati mar-responsabbiltajiet komuni ta' pajjiżhom fir-rigward tal-euro. Il-kompitu prinċipali tiegħu hu li jiżgura l-koordinazzjoni mill-qrib tal-politiki ekonomiċi fost l-istati membri taż-żona tal-euro u jippromwovi l-kundizzjonijiet għal tkabbir ekonomiku aktar b'saħħtu. Il-koordinazzjoni tal-politiki fost il-pajjiżi taż-żona tal-euro hija kruċjali biex tiżgura l-istabbiltà fiż-żona tal-euro bħala entità sħiħa. Ir-rwol tal-Grupp tal-Euro kien stabbilit fil-Protokoll Nru 14 tat-Trattat ta' Lisbona, li daħal fis-seħħ fl-1 ta' Diċembru 2009.